અર્થશાસ્ત્રી પ્રો. હેમંત શાહના મતે, “નોટબંધીએ અસંગઠિત ક્ષેત્ર પર સૌથી મોટી અસર કરી છે. જે લોકો કૅશમાં ધંધો કરતા હતા તેમને ભારે તકલીફ પડી. રોકડવિહીન વ્યવસ્થાના કારણે દેશભરમાં બે કરોડથી વધુ લોકો ઓછાવત્તા પ્રમાણમાં બેકાર થઈ ગયા. નોટબંધી અગાઉ જીડીપી ૭.૫ ટકા હતો તે પછીથી ઘટીને ૫.૭ ટકા થઈ ગયો. (આ આંકડો પણ એપ્રિલથી જુલાઈ ૨૦૧૭ સુધીનો હતો. જીએસટી બાદનો આંકડો આવવો હજુ બાકી છે.) નાના ઉત્પાદકો અને નાના વેપારીઓ કે જે દેશની અસંગઠિત ક્ષેત્રની ૯૨ ટકા રોજગારી પૂરી પાડે છે તેમને સૌથી વધુ અસર થઈ. તેમની આવકમાં અને ઉત્પાદનમાં બંનેમાં ઘટાડો થયો. નોટબંધીની સૌથી મોટી બાબત એ રહી કે તેનો એકેય હેતુ સિદ્ધ ન થયો. કાળું નાણું, ભ્રષ્ટાચાર કે નકલી નોટ- આ ત્રણમાંથી એકેય પર રોક લાગી નથી. ઉપરથી રૃ. ૨૦૦૦ની નોટ છાપી જાણે વધુ મોકળાશ કરી આપી. હકીકત તો એ છે કે, આ ત્રણેય અનિષ્ટના કેન્દ્રમાં નેતાઓ છે અને તેઓ પોતાના પગ પર કુહાડી ક્યાંથી મારે ? હવે ચૂંટણીઓ માત્ર પૈસાના જોરે લડાય છે. રાજકીય પક્ષોને આરટીઆઈના દાયરામાં આવવું નથી એ જ તેમના મેલાં મનની ચાડી ખાય છે.”